Document ID: 32013R0256

KOMISJONI MÄÄRUS (EL) nr 256/2013,
20. märts 2013,
millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses naatriumaskorbaadi (E 301) kasutamisega imiku- ja väikelapsetoitudes kasutamiseks mõeldud D-vitamiini valmististes
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
ning arvestades järgmist:
(1)
Määruse (EÜ) nr 1333/2008 III lisas on sätestatud nende toidu lisaainete Euroopa Liidu loetelu, mida on lubatud kasutada toidu lisaainetes, toiduensüümides, toidu lõhna- ja maitseainetes ja toitainetes, ning nende kasutustingimused.
(2)
Seda loetelu võib muuta Euroopa Parlamendi ja nõukogu 16. detsembri 2008. aasta määruses (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) (2) osutatud menetluse kohaselt.
(3)
Vastavalt määruse (EÜ) nr 1331/2008 artikli 3 lõikele 1 võib Euroopa Liidu toidu lisaainete loetelu ajakohastada kas komisjoni algatusel või vastava taotluse saamisel.
(4)
15. detsembril 2009 esitati taotlus saada luba naatriumaskorbaadi (E 301) kasutamiseks antioksüdandina imiku piimasegudes ja jätkupiimasegudes kasutamiseks mõeldud D-vitamiini valmististes, nagu määratletud komisjoni 22. detsembri 2006. aasta direktiivis 2006/141/EÜ imiku piimasegude ja jätkupiimasegude kohta, millega muudetakse direktiivi 1999/21/EÜ, (3) ning see taotlus on tehtud liikmesriikidele kättesaadavaks.
(5)
Imiku piimasegude ja jätkupiimasegude tootmiseks kasutatavad koostisosad peavad võrreldes üldiste toiduainetega vastama tunduvalt rangemale mikrobioloogilisele standardile, eelkõige seoses enterobakterite ja Cronobacter sakazakii’ga. Selleks peavad koostisosad, nagu D-vitamiini valmistised, olema kuumtöödeldud. Selliseks töötlemiseks läheb aga vaja vees lahustuvat ja neutraalse pH-ga antioksüdanti. Tehti kindlaks ja tõestati, et naatriumaskorbaat (E 301) on selle tehnoloogilise vajaduse rahuldamiseks sobiv antioksüdant.
(6)
Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 III lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti arvamust.
(7)
Euroopa Toiduohutusamet hindas naatriumaskorbaadi (E 301) kasutamist toidu lisaainena imiku- ja väikelapsetoitudes kasutamiseks mõeldud D-vitamiini valmististes ning esitas oma arvamuse 8. detsembril 2010 (4). Arvamuses järeldati, et toidu lisaaine naatriumaskorbaadi (E 301) kasutamise väljapakutud pikendamine antioksüdandina imikute piimasegudes ja jätkupiimasegudes kasutamiseks mõeldud D-vitamiini valmististes ei ole ohtlik.
(8)
Seetõttu on asjakohane lubada naatriumaskorbaadi (E 301) kasutamine antioksüdandina imiku- ja väikelapsetoitudes kasutamiseks mõeldud D-vitamiini valmististes.
(9)
Sel põhjusel tuleks määruse (EÜ) nr 1333/2008 III lisa vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. märts 2013

Labels: 0
3
17